Elinkeinoministeri Olli Rehn (kesk.) sanoo kuulleensa kroatialaisyhtiöstä ensimmäistä kertaa eilen. Tämän vuoksi työ- ja elinkeinoministeriö tarvitsee aikaa yhtiön omistuksen ja talousjärjestelyjen selvittämiseen.

Fennovoiman uusi omistaja on kroatialainen yhtiö Migrit Solarna Energija. Elinkeinoministeri Olli Rehnin (kesk.) mukaan työ- ja elinkeinoministeriö pyytää Fennovoimalta lisäselvityksiä kroatialaisyhtiöstä.

Rehn kertoi tänään tiistaina pitämässään tiedotustilaisuudessa kuulleensa yhtiöstä ensimmäistä kertaa eilen maanantaina.

Fennovoiman ilmoittama omistuspohja on työ- ja elinkeinoministeriölle tuoretta tietoa. Olli Rehn

– Fennovoiman ilmoittama omistuspohja on työ- ja elinkeinoministeriölle tuoretta tietoa. Me tarvitsemme aikaa asian tarkistamiseen sen varmistamiseen, että 60 prosentin omistajuusehto on todella täyttynyt, Rehn sanoi.

Kroatialaisyhtiö on Fennovoimassa mukana yhdeksän prosentin osuudella.

Fennovoima toimitti rakennuslupahakemuksensa Pyhäjoelle rakennettavasta ydinvoimalasta työ- ja elinkeinoministeriön kirjaamoon hieman ennen takarajan umpeutumista tänään tiistaina. Ministeriö edellyttää hallituksen periaatepäätöksen mukaisesti Fennovoimalta 60 prosentin EU- tai ETA-alueelta tulevaa omistusta, jotta se voi hyväksyä yhtiön rakennuslupahakemuksen.

– Riittävän kotimaisen omistajuuden osoittaminen on keskeistä sille, että TEM vastuuviranomaisena jatkaa yhtiön toimittaman rakennuslupahakemuksen käsittelyä, Rehn huomautti tiedotustilaisuudessa.

Omistusosuus nousisi 62–63 prosentin pintaan

Rehnin mukaan omistajuusehto täyttyy selvästi, jos Migrit-yhtiön omistajuus todetaan kriteerit täyttäväksi.

– Silloin tämä omistusosuus menee selkeästi yli 60 prosentin, jonnekin 62–63 prosentin pintaan.

Rehn arvioi rakennuslupahakemuksen koko käsittelyn vievän noin kaksi vuotta siinä tapauksessa, että TEM päätyy siihen, että Fennovoimalla on riittävä kotimainen omistajuus.

– Jos työ- ja elinkeinoministeriö kuitenkin toteaa selvitykseen, että tämä omistajuusehto ei täyty, niin TEM tulee toimittamaan valtioneuvoston käsittelyyn esityksen rakentamislupahakemuksen hylkäämisestä ilman hakemuksen muuta jatkokäsittelyä, Rehn totesi.

Rehnin mukaan Fortum ei ole Fennovoiman omistajien joukossa tänään jätetyssä hakemuksessa.

Fennovoiman tänään tiistaina toimittama hakemus ja omistajuusselvitys (siirryt toiseen palveluun) löytyvät TEMin sivuilta.